Søndag brillierede travhesten Get A Wish, da den vandt det prestigefulde Derby i Charlottenlund. Det burde slet ikke kunne lade sig gøre, siger opdrætter.

Tårerne pibler frem i øjenkrogen på Per Christensen, når han fortæller om, hvordan den nykårede Derbyvinder, Get A Wish for en stund vendte hans og familiens liv på hovedet for fire år siden. Per og Dorthe Christensen var hestens første ejere, og ifølge dem har det aldrig ligget i kortene, at den lille hingst skulle klare sig så godt i livet. På et tidspunkt var de i tvivl om, hvorvidt han overhovedet havde en chance for at overleve. Udfordringerne begyndte allerede, da hingstens mor døde i forbindelse med folingen for fire år siden. Morens død blev begyndelsen på en lang og udmattende kamp for at holde den lille hingst i live. - Så stod vi der med et lille friskt føl og en død mor, og tænkte at det var et totalt umuligt projekt at gå i gang med, siger Dorthe Christensen. Dyrlægen gav opdrætterne besked på, at den lille nyfødte skulle have sutteflaske hver anden time, og derfor blev pasningen af føllet et fuldtidsjob, som ægteparret varetog på skift. - Vores børn har altid sovet igennem, så det har vi slet ikke prøvet før. Vi endte også med at flytte i hver sin ende af huset, så vi kunne få bare en lille smule ro indimellem, siger Dorthe Christensen og griner. Pavestolte opdrættere Ifølge Dorthe og Per Christensen er det meget atypisk, at en hest i den situation klarer sig så godt, som Get A Wish har gjort. - Han har kæmpet lige fra dag et. Da moren lå og var død, var han alligevel oppe og stå og klar til at skulle have noget at drikke, siger Per Christensen. I forhold til andre travheste er Get A Wish lidt af en undermåler, men hvad han ikke har i højde, det har han i fart. Der hersker ikke nogen tvivl om, at de to opdrættere er stolte af, hvad den lille hest har præsteret, og derfor har de også lavet en særlig aftale med hingstens nuværende ejere. - Når han stopper som væddeløbshest, så skal han lave et par føl hjemme ved os, for dén figthervilje skal vi have avlet videre, siger Per Christensen og kniber en tåre. Nordjyder er arbejdsfolk Det var Bo Westergaard, der sad i sulkyen, da Get A Wish søndag eftermiddag travede over målstregen på Charlottenlund Travbane, og det er ikke en oplevelse, der går i glemmebogen foreløbigt. - Det er en utrolig stor følelse, som man ikke oplever ret mange gange, og når det er første gang, man vinder noget, så tror jeg, det er helt specielt, siger han. Nordjylland er et af de mest succesfulde områder i Danmark, når det gælder travsport. Søndagens derbyvinder er den fjerde på fem år, og det er ikke tilfældigt, mener travtræneren. - Vi nordjyder, vi er arbejdsfolk. Vi ved, at man er nødt til at give det en skalle, og at man må knokle for at få resultater, og at det lønner sig, siger han. Med titlen og æren som derbyvinder fulgte også en præmie på 909.000 kroner til hestens norske ejere. Hest og kusk tager sig et velfortjent hvil, men der går ikke længe, før de to er på travbanen igen. Det sker 16. og 17. september, når 'Store Pris-weekenden' afvikles på Aalborg Travbane.